ระเบียบกรมตรวจบัญชีสหกรณ์ระเบียบกรมตรวจบัญชีสหกรณ์ว่าด้วยการปฏิบัติเพื่อรักษาความเป็นระเบียบเรียบร้อยหรือความปลอดภัยในการให้ประชาชนเข้าตรวจดูข้อมูลข่าวสารพ.ศ.๒๕๔๑------------ ด้วยพระราชบัญญัติข้อมูลข่าวสารของราชการพ.ศ. ๒๕๔๐ กำหนดให้หน่วยงานของรัฐต้องจัดให้มีข้อมูลข่าวสารของราชการไว้ให้ประชาชนเข้าตรวจดูได้ ฉะนั้นเพื่อให้การดำเนินการเป็นไปตามพระราชบัญญัติดังกล่าวกรมตรวจบัญชีสหกรณ์จึงกำหนดระเบียบไว้ดังนี้ ข้อ๑ ระเบียบนี้เรียกว่า"ระเบียบกรมตรวจบัญชีสหกรณ์ว่าด้วยการปฏิบัติเพื่อรักษาความเป็นระเบียบเรียบร้อยหรือความปลอดภัยในการให้ประชาชนเข้าตรวจดูข้อมูลข่าวสาร พ.ศ. ๒๕๔๑" ข้อ๒ ในระเบียบนี้ "หน่วยงาน"หมายถึง สำนักงานเลขานุการกรม กองตรวจบัญชี กองวิชาการและแผนงาน สำนักงานตรวจบัญชีสหกรณ์ภูมิภาคสำนักงานตรวจบัญชีสหกรณ์ และฝ่ายต่าง ๆ ในสังกัดกรมตรวจบัญชีสหกรณ์ ข้อ๓ ภายใต้บังคับของระเบียบนี้ให้ใช้ระเบียบสำนักนายกรัฐมนตรีว่าด้วยงานสารบรรณ พ.ศ. ๒๕๒๖ เท่าที่ไม่ขัดหรือแย้งกับพระราชบัญญัติข้อมูลข่าวสารของราชการพ.ศ. ๒๕๔๐ การปฏิบัติราชการเกี่ยวกับข้อมูลข่าวสารที่ต้องเปิดเผย ข้อ๔ ข้อมูลข่าวสารตามมาตรา ๗แห่งพระราชบัญญัติข้อมูลข่าวสารของราชการ พ.ศ. ๒๕๔๐ ให้สำนักงานเลขานุการกรมเป็นหน่วยงานรับผิดชอบข้อมูลข่าวสาร และดำเนินการดังนี้ (๑)ฝ่ายการเจ้าหน้าที่ รับผิดชอบข้อมูลข่าวสาร และดำเนินการลงพิมพ์ในราชกิจจานุเบกษา คือ (ก)โครงสร้างและการจัดองค์กรในการดำเนินงาน (ข)สรุปอำนาจหน้าที่ที่สำคัญและวิธีดำเนินการ (๒)ฝ่ายนิติการ รับผิดชอบข้อมูลข่าวสารและดำเนินการลงพิมพ์ในราชกิจจานุเบกษา คือ (ก)กฎ มติคณะรัฐมนตรี ข้อบังคับ คำสั่ง หนังสือเวียน ระเบียบ แบบแผนนโยบายหรือการตีความ ทั้งนี้เฉพาะที่จัดให้มีขึ้นโดยสภาพอย่างกฎ เพื่อให้มีผลเป็นการทั่วไปต่อเอกชนที่เกี่ยวข้อง (๓)ให้ฝ่ายช่วยอำนวยการและประชาสัมพันธ์ รับผิดชอบข้อมูลข่าวสารและดำเนินการลงพิมพ์ในราชกิจจานุเบกษา คือ (ก)สถานที่ติดต่อเพื่อขอรับข้อมูลข่าวสารหรือคำแนะนำในการติดต่อกับหน่วยงานของรัฐ (ข)ข้อมูลข่าวสารอื่นตามที่คณะกรรมการข้อมูลข่าวสารของราชการกำหนด ข้อมูลข่าวสารราชการตาม(๑) (ก) (ข), (๒) (ก) และ (๓) (ก) (ข) ซึ่งเกิดขึ้นก่อนวันที่พระราชบัญญัติข้อมูลข่าวสารของราชการพ.ศ. ๒๕๔๐ ใช้บังคับ (ก่อนวันที่๙ ธันวาคม ๒๕๔๐)ให้ฝ่ายช่วยอำนวยการและประชาสัมพันธ์จัดไว้ให้ประชาชนเข้าตรวจดูได้ ข้อ๕ ให้สำนักงานเลขานุการกรมโดยฝ่ายช่วยอำนวยการและประชาสัมพันธ์จัดสถานที่ และรวบรวมข้อมูลข่าวสารของราชการ ตามมาตรา ๗และมาตรา ๙ แห่งพระราชบัญญัติข้อมูลข่าวสารของราชการ พ.ศ. ๒๕๔๐ซึ่งอยู่ในความรับผิดชอบของหน่วยงานต่าง ๆ ให้ประชาชนเข้าตรวจดูได้ คือ (๑)รายงานการสอบบัญชี (แบบสั้น) และงบการเงิน (๒)ผลการพิจารณาหรือคำวินิจฉัยที่ผลโดยตรงต่อเอกชนรวมทั้งความเห็นแย้งและคำสั่งที่เกี่ยวข้องในการพิจารณาวินิจฉัยดังกล่าว (๓)นโยบายหรือการตีความที่ไม่เข้าข่ายต้องลงพิมพ์ในราชกิจจานุเบกษาตามมาตรา ๗ (๔) (๔)แผนงาน โครงการ และงบประมาณรายจ่ายประจำปีของปีที่กำลังดำเนินการ (๕)คู่มือหรือคำสั่งเกี่ยวกับวิธีปฏิบัติงานของเจ้าหน้าที่ของรัฐซึ่งมีผลกระทบถึงสิทธิหน้าที่ของเอกชน (๖)สิ่งพิมพ์ที่ได้มีการอ้างอิงถึงมาตรา ๗ วรรคสอง (๗)สัญญาสัมปทาน สัญญาที่มีลักษณะเป็นการผูกขาดตัดตอนหรือสัญญาร่วมทุนกับเอกชนในการจัดทำบริการสาธารณะ (๘)มติคณะรัฐมนตรี หรือมติคณะกรรมการที่แต่งตั้งโดยกฎหมาย หรือโดยมติคณะรัฐมนตรี ทั้งนี้ ให้ระบุรายชื่อรายงานทางวิชาการรายงานข้อเท็จจริงหรือข้อมูลข่าวสารที่นำมาใช้ในการพิจารณาไว้ด้วย (๙)ข้อมูลข่าวสารอื่นตามที่คณะกรรมการข้อมูลข่าวสารของราชการตามพระราชบัญญัติข้อมูลข่าวสารของราชการ พ.ศ. ๒๕๔๐ กำหนด ข้อมูลข่าวสารที่จัดให้ประชาชนเข้าตรวจดูได้ตามข้อ๕ วรรคหนึ่ง ถ้ามีส่วนที่ต้องห้ามมิให้เปิดเผยตามมาตรา ๑๔ หรือมาตรา ๑๕แห่งพระราชบัญญัติข้อมูลข่าวสารของราชการ พ.ศ. ๒๕๔๐ อยู่ด้วยให้ผู้เก็บรักษาข้อมูลข่าวสารนั้นลบหรือตัดทอนหรือทำโดยประการอื่นใดที่ไม่เป็นการเปิดเผยข้อมูลข่าวสารส่วนนั้น บุคคลไม่ว่าจะมีส่วนได้เสียเกี่ยวข้องหรือไม่ก็ตามย่อมมีสิทธิเข้าตรวจดูขอสำเนาหรือขอสำเนาที่มีคำรับรองถูกต้องของข้อมูลข่าวสารตามข้อ ๕วรรคหนึ่งได้ โดยทำเป็นหนังสือขอยื่นต่อหน่วยงานผู้รับผิดชอบข้อมูลข่าวสารตามแบบแนบท้ายระเบียบนี้ (แบบ ขส.๑) ค่าธรรมเนียมในการทำสำเนาหรือทำสำเนาที่มีคำรับรองถูกต้องของข้อมูลข่าวสารให้หน่วยงานเจ้าของข้อมูลข่าวสารเรียกเก็บค่าธรรมเนียมจากบุคคลผู้ขอสำเนาข้อมูลข่าวสารตามอัตราค่าธรรมเนียมแนบท้ายระเบียบนี้ (แบบ ขส. ๒)และให้นำส่งเป็นรายได้แผ่นดินต่อไป การอนุมัติขอสำเนาข้อมูลข่าวสารหรือขอสำเนาที่มีคำรับรองถูกต้องของข้อมูลข่าวสาร ตามข้อ ๕ วรรคหนึ่ง ให้หัวหน้าหน่วยงานผู้รับผิดชอบข้อมูลข่าวสารนั้นเป็นผู้พิจารณาอนุมัติและรับรองถูกต้องของสำเนา ข้อ๖ ในกรณีที่มีผู้ขอข้อมูลข่าวสารอื่นใดนอกจากข้อมูลข่าวสารราชการ ซึ่งต้องนำลงพิมพ์ในราชกิจจานุเบกษาตามข้อ ๔และข้อมูลข่าวสารราชการ ซึ่งต้องจัดไว้ให้ประชาชนเข้าตรวจดูได้ตามข้อ ๕โดยคำขอนั้นระบุลักษณะของข้อมูลที่อาจเข้าใจได้ตามควร ให้หน่วยงานผู้รับผิดชอบข้อมูลข่าวสารจัดหาข้อมูลขาวสารนั้นให้แก่ผู้ขอภายในเวลาอันสมควรเว้นแต่ผู้นั้น ขอเป็นจำนวนมากหรือบ่อยครั้งโดยไม่มีเหตุผลอันสมควร ให้นำความในข้อ๕ วรรคสอง วรรคสาม วรรคสี่ และวรรคห้า มาใช้บังคับโดยอนุโลม การปฏิบัติราชการเกี่ยวกับข้อมูลข่าวสารของราชการที่ไม่เปิดเผย ข้อ๗ในกรณีที่หน่วยงานของกรมตรวจบัญชีสหกรณ์เห็นว่าข้อมูลข่าวสารของราชการซึ่งอยู่ในความรับผิดชอบมีลักษณะเป็นข้อมูลข่าวสารที่อาจมีคำสั่งมิให้เปิดเผยก็ได้ตามมาตรา ๑๕ แห่งพระราชบัญญัติข้อมูลข่าวสารของราชการ พ.ศ.๒๕๔๐ โดยมีลักษณะอย่างหนึ่งอย่างใดดังต่อไปนี้ (๑)การเปิดเผยจะก่อให้เกิดความเสียหายต่อความมั่นคงของประเทศความสัมพันธ์ระหว่างประเทศหรือความมั่นคงในทางเศรษฐกิจหรือการคลังของประเทศ (๒)การเปิดเผยจะทำให้การบังคับใช้กฎหมายเสื่อมประสิทธิภาพหรือไม่อาจสำเร็จตามวัตถุประสงค์ได้ ไม่ว่าจะเกี่ยวกับการฟ้องคดีการป้องกัน การปราบปรามการทดสอบ การตรวจสอบหรือการรู้แหล่งที่มาของข้อมูลข่าวสารหรือไม่ก็ตาม (๓)ความเห็นหรือคำแนะนำภายในหน่วยงานของรัฐในการดำเนินการเรื่องหนึ่งเรื่องใด แต่ทั้งนี้ไม่รวมถึงรายงานทางวิชาการรายงานข้อเท็จจริง หรือข้อมูลข่าวสารที่นำมาใช้ในการทำความเห็นหรือคำแนะนำภายในดังกล่าว (๔)การเปิดเผยจะก่อให้เกิดอันตรายต่อชีวิตหรือความปลอดภัยของบุคคลหนึ่งบุคคลใด (๕)รายงานการแพทย์หรือข้อมูลข่าวสารส่วนบุคคลซึ่งการเปิดเผยจะเป็นการรุกล้ำสิทธิส่วนบุคคลโดยไม่สมควร (๖)ข้อมูลข่าวสารของราชการที่มีกฎหมายคุ้มครองมิให้เปิดเผย หรือข้อมูลข่าวสารที่มีผู้ให้มาโดยไม่ประสงค์ให้ทางราชการนำไปเปิดเผยต่อผู้อื่น (๗)กรณีอื่นตามที่กำหนดในพระราชกฤษฎีกา การมีคำสั่งมิให้เปิดเผยข้อมูลข่าวสารของราชการดังกล่าวให้เป็นดุลพินิจของผู้บังคับบัญชาของหน่วยงานซึ่งรับผิดชอบในเอกสารข้อมูลข่าวสารนั้นทั้งนี้ ให้คำนึงถึงการปฏิบัติหน้าที่ตามกฎหมายของหน่วยงานนั้นประโยชน์สาธารณะและประโยชน์ของเอกชนที่เกี่ยวข้องประกอบกัน การมีคำสั่งตามวรรคสองต้องระบุว่าเป็นข้อมูลข่าวสารประเภทใดและเพราะเหตุใด และจะกำหนดเงื่อนไขอย่างใดก็ได้ กรณีที่เห็นว่าข้อมูลข่าวสารตามวรรคหนึ่งสมควรจะเปิดเผยและการเปิดเผยข้อมูลข่าวสารของราชการใดอาจกระทบถึงประโยชน์ส่วนได้เสียของผู้ใดให้แจ้งให้ผู้นั้นเสนอคำคัดค้านภายในเวลาที่กำหนดซึ่งต้องไม่น้อยกว่าสิบห้าวันนับแต่วันที่ได้รับแจ้ง และในกรณีมีคำคัดค้านต้องพิจารณาคำคัดค้านและแจ้งผลการพิจารณาให้ผู้คัดค้านทราบโดยไม่ชักช้า ข้อ๘ รายงานการสอบบัญชี (แบบยาว)และกระดาษทำการที่อยู่ในความรับผิดชอบของหน่วยงานให้ถือเป็นข้อมูลข่าวสารของราชการกรมตรวจบัญชีสหกรณ์ที่ไม่ประสงค์จะให้เปิดเผยต่อผู้อื่นเว้นแต่เป็นการเปิดเผยดังต่อไปนี้ (๑)ต่อเจ้าหน้าที่ของรัฐในหน่วยงานของตน เพื่อการนำไปใช้ตามอำนาจหน้าที่ของหน่วยงานของรัฐแห่งนั้น (๒)ต่อศาลและเจ้าหน้าที่ของรัฐ หรือหน่วยงานของรัฐ หรือบุคคลที่มีอำนาจตามกฎหมายที่จะขอข้อเท็จจริงดังกล่าว การเปิดเผยข้อมูลข่าวสารตามวรรคแรกให้มีการจัดทำบัญชีแสดงการเปิดเผยกำกับไว้กับข้อมูลข่าวสารนั้นและกรณีมีการจัดทำเป็นสำเนาให้จัดทำเป็นเอกสาร "ลับ" ตามระเบียบว่าด้วยการรักษาความปลอดภัยแห่งชาติ พ.ศ. ๒๕๑๗ ด้วย ข้อ๙กรณีที่มีผู้ขอตรวจสอบข้อมูลข่าวสารที่ไม่ควรเปิดเผยและผู้บังคับบัญชาของหน่วยงานพิจารณาเห็นว่ามีเหตุอันควรหรือเป็นกรณีจำเป็นที่ควรจะเปิดเผยให้ผู้บังคับบัญชาของหน่วยงานนั้น ส่งเรื่องเสนอพร้อมความเห็นต่อผู้อำนวยการกองตรวจบัญชี เจ้าสังกัดพิจารณาวินิจฉัยชี้ขาดต่อไป กรณีที่มีการวินิจฉัยชี้ขาดให้เปิดเผยข้อมูลตามวรรคแรกการจัดทำสำเนาหรือขอสำเนาที่มีคำรับรองถูกต้องของข้อมูลข่าวสารให้ปฏิบัติตามข้อ๕ วรรคสอง วรรคสาม และวรรคสี่ โดยอนุโลม การปฏิบัติราชการเกี่ยวกับข้อมูลข่าวสารส่วนบุคคล ข้อ๑๐การเปิดเผยข้อมูลข่าวสารส่วนบุคคลที่อยู่ในความควบคุม ดูแลของหน่วยงานของกรมตรวจบัญชีสหกรณ์ต่อหน่วยงานของรัฐแห่งอื่นหรือผู้อื่นจะกระทำโดยปราศจากความยินยอมเป็นหนังสือของเจ้าของข้อมูลที่ให้ไว้ล่วงหน้าหรือในขณะนั้นมิได้ทั้งนี้เว้นแต่เป็นการเปิดเผยดังต่อไปนี้ (๑)ต่อเจ้าหน้าที่ของรัฐในหน่วยงานของกรมตรวจบัญชีสหกรณ์ เพื่อนำไปใช้ตามอำนาจหน้าที่ของกรมตรวจบัญชีสหกรณ์ (๒)เป็นการใช้ข้อมูลตามปกติภายในวัตถุประสงค์ของการจัดให้มีระบบข้อมูลข่าวสารส่วนบุคคลนั้น (๓)ต่อหน่วยงานของรัฐที่ทำงานด้านการวางแผนหรือการสถิติหรือสำมะโนต่าง ๆ (๔)เป็นการให้เพื่อประโยชน์ในการศึกษาวิจัยโดยไม่ระบุชื่อหรือส่วนที่ทำให้รู้ว่าเป็นข้อมูลข่าวสารส่วนบุคคลที่เกี่ยวกับบุคคลใด (๕)ต่อหอจดหมายเหตุแห่งชาติ กรมศิลปากร หรือหน่วยงานอื่นของรัฐตามมาตรา ๒๖ วรรคหนึ่งแห่งพระราชบัญญัติข้อมูลข่าวสารของราชการ พ.ศ. ๒๕๔๐ เพื่อการตรวจดูคุณค่าในการเก็บรักษา (๖)ต่อเจ้าหน้าที่ของรัฐเพื่อการป้องกันการฝ่าฝืนหรือไม่ปฏิบัติตามกฎหมายการสืบสวน การสอบสวน หรือการฟ้องคดีไม่ว่าเป็นคดีประเภทใดก็ตาม (๗)เป็นการให้ซึ่งจำเป็นเพื่อการป้องกันหรือระงับอันตรายต่อชีวิตหรือสุขภาพของบุคคล (๘)ต่อศาล และเจ้าหน้าที่ของรัฐหรือหน่วยงานของรัฐหรือบุคคลที่มีอำนาจตามกฎหมายที่จะขอข้อเท็จจริงดังกล่าว (๙)กรณีอื่นตามที่กำหนดให้พระราชกฤษฎีกาซึ่งออกตามความในพระราชบัญญัติข้อมูลข่าวสารของราชการ พ.ศ. ๒๕๔๐ การปฏิบัติราชการเกี่ยวกับเอกสารประวัติศาสตร์ ข้อ๑๑ ให้สำนักงานเลขานุการกรมฝ่ายสารบรรณ เป็นหน่วยงานรับผิดชอบในการปฏิบัติราชการเกี่ยวกับเอกสารประวัติศาสตร์ ตามหมวด ๔แห่งพระราชบัญญัติข้อมูลข่าวสารของราชการ พ.ศ. ๒๕๔๐ หน่วยงานต้องส่งเอกสารข้อมูลข่าวสารของราชการในความรับผิดชอบให้สำนักงานเลขานุการกรม ฝ่ายสารบรรณเพื่อให้ดำเนินการตามวรรคหนึ่งภายในกำหนดเวลาดังนี้ (๑)ข้อมูลข่าวสารของราชการที่อาจก่อให้เกิดความเสียหายต่อสถาบันพระมหากษัตริย์ตามมาตรา ๑๔แห่งพระราชบัญญัติข้อมูลข่าวสารของราชการ พ.ศ. ๒๕๔๐เมื่อครบเจ็ดสิบห้าปี (๒)ข้อมูลข่าวสารของราชการซึ่งผู้บังคับบัญชาของหน่วยงานมีคำสั่งมิให้เปิดเผยตามข้อ ๗ และข้อ ๘ เมื่อครบยี่สิบปี ข้อ๑๒ให้คณะกรรมการข้อมูลข่าวสารของราชการกรมตรวจบัญชีสหกรณ์มีอำนาจหน้าที่ให้คำปรึกษาแนะนำแก่หน่วยงานในการดำเนินการตามพระราชบัญญัติข้อมูลข่าวสารของราชการ พ.ศ. ๒๕๔๐ และตามระเบียบนี้ ข้อ๑๓ ให้ใช้ระเบียบนี้ตั้งแต่บัดนี้เป็นต้นไป ประกาศณ วันที่ ๒๔ ธันวาคม พ.ศ. ๒๕๔๑ สุพัตรา ธนเสนีวัฒน์ อธิบดีกรมตรวจบัญชีสหกรณ์[รก.๒๕๔๓/พ๕๗ง/๖/๑๕ มิถุนายน ๒๕๔๓]